**DĖL PRITARIMO NUTRAUKTI AKCINĖS BENDROVĖS „ROKIŠKIO KOMUNALININKAS“ IR AKCINĖS BENDROVĖS ROKIŠKIO BUTŲ ŪKIO REORGANIZAVIMO PROCEDŪRAS**

2018 m. gruodžio 21 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu, Rokiškio rajono savivaldybės tarybos 2007 m. gruodžio 7 d. sprendimu Nr. TS-13.181 ,,Dėl savivaldybės turtinių ir neturtinių teisių įgyvendinimo akcinėse bendrovėse, uždarosiose akcinėse bendrovėse ir viešosiose įstaigose“, Rokiškio rajono savivaldybės administracijos direktoriaus 2017 m. birželio 12 d. įsakymu Nr. AV-567 patvirtintomis Atstovavimo Rokiškio rajono savivaldybei akcinėse bendrovėse ir uždarosiose akcinėse bendrovėse taisyklėmis, Rokiškio rajono savivaldybės taryba n u s p r e n d ž i a:

1. Pritarti nutraukti akcinės bendrovės ,,Rokiškio komunalininkas“ (kodas 173000664) ir akcinės bendrovės Rokiškio butų ūkio (kodas 173001047) reorganizavimo procedūras.

2. Pripažinti Rokiškio rajono savivaldybės tarybos 2017 m. sausio 27 d. sprendimą Nr. TS-1 „Dėl pritarimo reorganizuoti akcinę bendrovę „Rokiškio komunalininkas“ ir akcinę bendrovę Rokiškio butų ūkį“ netekusiu galios.

3. Įgalioti (su teise perįgalioti) Rokiškio rajono savivaldybės administracijos direktorių dalyvauti bendrovių visuotiniuose akcininkų susirinkimuose ir balsuoti 1 punkte išdėstytu klausimu „už“.

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka, Regionų apygardos administracinio teismo Panevėžio rūmams (Respublikos g. 62, Panevėžys) Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Violeta Bieliūnaitė-Vanagienė

Rokiškio rajono savivaldybės tarybai

**SPRENDIMO PROJEKTO „DĖL PRITARIMO NUTRAUKTI AKCINĖS BENDROVĖS „ROKIŠKIO KOMUNALININKAS“ IR AKCINĖS BENDROVĖS ROKIŠKIO BUTŲ ŪKIO REORGANIZAVIMO PROCEDŪRAS“ AIŠKINAMASIS RAŠTAS**

**Parengto sprendimo projekto tikslai ir uždaviniai.**

Nutraukti akcinės bendrovės ,,Rokiškio komunalininkas“ (kodas 173000664) ir akcinės bendrovės Rokiškio butų ūkio (kodas 173001047) reorganizavimo procedūras.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos akcinių bendrovių įstatymas.

**Sprendimo projekto esmė.**

2017 m. pagrindinės AB ,,Rokiškio komunalininkas“ ir AB Rokiškio butų ūkio akcininkės, Rokiškio rajono savivaldybės, sprendimas reorganizuoti šias bendrovės, prijungiant AB Rokiškio butų ūkį prie AB „Rokiškio komunalininkas“ buvo skubotas, neatlikti parengiamieji veiksmai (situacijos analizė, grėsmių ir galimybių analizė, veiklos auditai), reorganizavimo sąlygos silpnos (reorganizavimo sąlygose bendrovės vadovams suteiktos pareigos vadovauti ir kontroliuoti reorganizavimo eigą savaime užprogramuotos nesėkmei, nes užbaigus reorganizavimo procedūras vadovai praras darbo vietas, taigi nėra suinteresuoti vykdyti ir užbaigti reorganizavimą), neapimančios realių veiksmų ir įpareigojimų. Informacijos apie reorganizavimo sąlygų auditą (kuris buvo privalomas pagal Akcinių bendrovių įstatymą) nėra.

AB „Rokiškio komunalininkas“ kolegialus valdymo organas prarado įgaliojimus, direktoriaus pareigas laikinai eina bendrovės direktoriaus pavaduotojas.

2018 m. rugpjūčio 9 d. pateikti AB „Rokiškio komunalininkas“ veiklos audito rezultatai parodė realią situaciją bendrovėje, kas nebuvo numatyta rengiant reorganizavimo sąlygas.

AB Rokiškio butų ūkis vykdo mokesčių surinkimo veiklą, kuriai būtina Lietuvos banko licencija. Atsižvelgiant į esamą situaciją AB „Rokiškio komunalininkas“, gauti mokesčių surinkimui būtiną licenciją nėra galimybės.

Yra didelė rizika, kad nenutraukus reorganizavimo procedūrų ir jas užbaigus, AB „Rokiškio komunalininkas“ nesugebės suvaldyti situacijos, AB Rokiškio butų ūkis, kaip daugiabučių namų administratorius, įgyvendina Rokiškio r. strateginio plėtros plano iki 2022 metų 3 prioriteto „Darnus teritorijų ir infrastruktūros vystymas“ A 3.4. tikslą „Užtikrinti darnią teritorinę plėtrą ir kokybišką gyvenamąją aplinką“ ir 3.4.2. uždavinį „Kurti saugią ir kokybišką gyvenamąją aplinką 3.4.2.3. priemonę „Daugiabučių gyvenamųjų namų renovacija“ (numatytas svertas renovuotų daugiabučių namų skaičius), ši sritis yra prioritetinė valstybės mastu.

Sujungus bendroves AB Rokiškio komunalininkas neūkiškumas gali pakenkti efektyviai dirbančiam AB Rokiškio butų ūkiui.

AB Rokiškio butų ūkio veikla pelninga, efektyvi. Mokesčių surinkimas AB Rokiškio butų ūkio kasose yra socialinė paslauga senyvo amžiaus Rokiškio r. gyventojams, kurie nesinaudoja elektroninėmis paslaugomis, o mokesčių mokėjimas komercines paslaugas teikiančiose įstaigose – papildoma mokestinė našta.

Įmonės kasos per metus priima iš gyventojų vidutiniškai 262 tūkst. vienetų įplaukų. Pinigine išraiška tai sudaro apie 4 mln. eurų. (palyginti su ankstesniais laikotarpiais, mokesčių mokėtojų bendrovės kasose mažėja apie 12 proc. per metus.)

2018 m. AB Rokiškio butų ūkis pradėjo rinkti mokestį už renovaciją, per metus priimta virš 3 tūkst. vienetų įmokų.

2018 m. sausio, vasario mėn. AB Rokiškio butų ūkio kasose nebuvo priimamos įmokos už elektros energiją, nes ESO nepasirašė sutarties (dėl reorganizavimo procedūrų), buvo stebėtas didžiulis gyventojų nepasitenkinimas dėl nepriimamų įmokų.

Atkreiptinas dėmesys, kad Rokiškio rajono taryba 2017 metais ilgai diskutavo nustatant maksimalų bendro naudojimo objektų administravimo bei maksimalų daugiabučių namų techninės priežiūros tarifus, motyvuodami galimu mokestinės naštos padidėjimu Rokiškio r. gyventojams, nors Rokiškio rajono tarybos patvirtinti AB Rokiškio butų ūkio tarifai sudaro 50 proc. maksimalių tarifų.

Neatsisakius AB Rokiškio butų ūkio vykdomos mokesčių surinkimo veiklos reorganizacijos proceso užbaigti nepavyks.

**Galimos pasekmės, priėmus siūlomą tarybos sprendimo projektą:**

**teigiamos** – būtų suvaldyta kritinė situacija AB „Rokiškio komunalininkas“ bendrovėje, taptų aiškiau bendrovių darbuotojams;

**neigiamos** – lėšos rengiantis ir vykdant reorganizacijos procedūras jau sunaudotos; grižus prie sprendimo reorganizuoti bendroves, visas procedūras kurios yra jau atliktos reikės daryti iš naujo.

**nauda Rokiškio rajono gyventojams.**

Bus išlaikyta gyventojams labai svarbi mokesčių surinkimo veikla AB Rokiškio butų ūkis kasose.

**Finansavimo šaltiniai ir lėšų poreikis**

Sprendimui įgyvendinti savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Teisės aktuose reorganizavimo proceso nutraukimas nereglamentuotas.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vedėjo pavaduotoja Violeta Bieliūnaitė-Vanagienė